380 Videre

Differt visio corporalis a visione mentali, quia visio corporalis est remoti et distanti mentis est.

Primo sui propter hoc debet homo primo seipsum videre ad sui conuersacionem proximum, ad imitacionem Domini, ad fruitionem, de 2 Joan. 1[:8]: *Videte vosmetipsos.* Modum autem docet Bernardus, *Super Cantica,* 5, columba sedens super riuos aquarum videt seipsam et accipitrem si venerit, sed si sederit in arbore florida ita delelectatur quod se non videt, et sic capitur. Sic qui sedet super riuos sacre uel penitentie potest sui curam habere et pericula precauere, sed aliter est de adherente deliciis mundi. Exemplum in prima muliere, Gen. 3[:6] que *Vidit lignum pulchrum* visu *et comedit*. Ecce quomodo ex visu ortum habuit transgressio. Vnde et quidam, Luc. 14[:10, 18]: *Vocatus* ad cenam Dei *dixit villam* *emi, [et] necesse habeo exire, et videre* eam: *habe me excusatum*. Et sic exclusus est. Sic est de illis qui exeunt ad occupaciones extrinsecs et seipsos deserunt. Tales *fesutcam in oculo fratris* vidensqua *trabem in ipse oculo non* vident*,* Matt. 7[:3]. Sic rapta fuit Dina que exiit ad videndum *mulieres regionis illius*, [Gen. 34:1].

Secundo, debet homo videre proximum virtuosum ad imitacionem. Visus, enim, interium mouet ad huiusmodi. Vnde dixit Christus discipulis suis quos voluit esse exemplana aliorum, Matt. 5[:16]: *Sic luceat lux vestra coram hominibus: ut videant opera vestra bona, et glorificent Patrem vestrum*. Augustinus, 11, *De trinitate*, c. 7, dicit de cameleon quod ad inspectum rei quam intuetur imitat et incorporat sibi colorem. Figura ad hoc, [Gen. 30:37-39]. Secundum Augustinum ibidem, quod oues concipiunt fetus varios secundum aspicium et qualitatem virgarum quas vident in conspicium suo, Gen. 30[:37-41]. Virga incarnali est prelatus per quem fluit aqua doctrine ad oues Christi, Jer. 1[:11-12]: *Quid tu vides, Jeremia? Virgam vigilantem ego video. Et ait, Bene vidisti: quia* et *ego vigilabo super verbo meo, ut faciam illud*. Sic prelatus et etiam dicere illud Judic. 7[:17] quod dixit Gedeon dux populi, *Quod me* videris *facere, hoc facite*.

De tercio, de visione Dei, dicit Augustinus primo *De trinitatie,* capitulo 23, visio est merces fidei. Nam visus et auditus qui solum modo sunt sensus disciplinabiles secundi Philosophi *De Sensu et sensatu*. Deseruiunt discipuli Christi in duplici statu. Auditus in statu quo per fidem ambulamus. Nam *fides ex auditu*, Rom. 10[:17]. Visus deseruiet nobis quando venerimus ad speciem, quando *videbimus* Deum *sicuti est*, [1] Joan. 3[:2].

Item, 1 Cor. 13[:12]: *Videmus nunc per speculum* /f. 119rb/ et *in ænigmate*.

Item, quod res magna potest videri quasi contempta in paruo speculo, ita Deus magnus cuius ingentibus non est finis videtur in speculo fidei. Exemplum Augustini, *Epistola* 18, et *De doctrina Christiana* c. 6, omnis sermo et omnis doctrina fit per signa, aut per res auditus, percipit signa visus res. Ideo dicitur in prologo *Methaphysice*, quod visus plures differencias rerum cognoscit quam aliquis alius sensus. Ideo in patria quando perueniemus ad illam cuius modo habemus signa figuratiua uel sacramentalia vedebimus quod solum nunc credimus, Job 42[:5]: *Auditu auris audivi te: nunc autem oculus meus videt te*.

Item, in Psal. [47:9]: *Sicut audivimus, sic vidimus, in civitate Domini virtutum, in [civitate Dei] nostri*. Vbi dicit Augustinus in libro *De videndo Deo*, quod videbit homo non solum cogitaciones suas sed et aliorum.

¶ Item, predicator debet videri tria.

Primo, externis ne sua conuersacio alios offendat, Matt. 5[:16]: *Sic luceat lux vestra*, etc.

Secundo, interius ne antequam instruatur predicare, non preseruat quia *si cecus* cecum ducat *ambo in foueam cadunt*, Matt. 15[:14]. Ideo Baruch 5[:5] dicitur, *Sta in excelso et vide*, etc.

Tercio, ut rectam intencionem habeat ut non propter fauorem humanum proferat, Matt. 6[:1]: *Attendite ne justitiam vestram faciatis coram hominibus, ut videamini ab eis*.

¶ Item, ad visionem corporalem tria requiruntur. Organum quo videtur objectum quod videtur, luminem per quod videtur objectum[[1]](#endnote-1) oportet congrue ordinari. Et hoc ad duo: quo ad debitam collationem et quo ad perturbationis amocionem. Nam si oculus per appositionem digiti a debito loco moueatur, vnum apparebit duo. Oculus etiam in aere nebuloso non percipit vaporem propter infectionem, sed exiens et retro respiciens bene percipit.

¶ Item, quo ad secundum requiritur quod objectum comode situetur ut neque nimis distet neque nimis propinquet. Nam si ipsum visibile super oculum poneretur. Non videretur similiter si aut non videretur aut minus videretur quam sit. Ex hoc contingit quod multis opera propria quamuis minus valencia videntur meliora operibus aliorum eo quod nimis prope ponatur ad oculos proprios. Vnde Ouidius, nam quod ipse facit, ipse tuetur opus. Et sicut dicit Petrus Alfunsus, vnusquisque gloriatur in suo carmine, sicut in sua prole, Judicio superest omnibus iste meo. Similiter aliqui male iudicant de factis alienis quia nimis distant ab oculis per odium. Vnde Gregorius, non facile capit intellectus quod abhorret affectus. Et sicut in visione corporali requiritur debita distancia sic in visione spirituali. Nam noticiam diuinorum tollit nimia distancia, sic in visione spirituali. Nam noticia diuinorum tollit nimia distantia et elongacio per peccatum et infidelitatem, Ysai. 59[:2]: Peccata vestra *diviserunt inter vos et Deum [vestrum]*.

Item, tollit nimia per presumpcionem, Prou. 25[:27]: *Scrutator majestatis opprimetur a gloria*. Ideo dicitur Prou. 23[:4]: *Prudentiæ tuæ pone modum*, etc.

¶ Item, quo ad objectum, requiritur quod in re visa sit soliditas. In quo informantur scolares ut student in suis solidis, Sap. 13[:1]: *Vani autem sunt omnes homines in quibus non* est *scientia Dei*. Est qua cognoscit homo Deum et seipsum. Vnde Bernardus, in modum vtinam nouerim te Deus, etc.

Sicut habetur supra c. [344] Scientia.

Vnde Augustinus, *De trinitate*, laudabilior est animus cui nota est infirmitas sua, quam qui ea non inspecta, vias siderum scrutatur. Et Seneca in libello *De liberalibus artibus*, fatuum est studere in dimensionibus et seipsum non metiri. Stultum est insistere concordie musicorum et discordare a proximo. Vnde Bernardus, *Super Cantica*, homilia 36, vtilitas scientie consistit in modo sciendi. Ut scias quo ordine, etc.

Sicut supra dicitur capitulo [344] Scientia.

Item, quo ad tercium requisitum requiritur quod lumen medium sit proporcionatum organo, quia excellens sensibile corumpit sensum. Nam lumen forte pocius excecat oculum debilem quam illuminat. Similiter si lumen nimis debile sit impetrat ipsum organum ne perfecte videat et ipsum objectum ne perfecte videatur. Sicut patet in noctiluca et lignis ac ossibus pii que solum de nocte lucent. Hac de causa stelle de die non lucent propter superuentum maioris lumenis a sole. Sic contingit visione spirituali ad hoc, quod veritas /f. 119va/ requi ipsum intellectum congrue disponi ipsum intelligibile, congrue proponi, et lumen discrecionis vtrique apponi.

Defectum primi, habent discordes in congregacione, nam ipsi quasi spiritum indignacionis, oculum rationis, a debita dispositione deposcunt. Vnde et propter nimium videtur eis quod vnitas sit diuidenda et sic ad discensione laborant. Nota hic dictum Archite Tarentini, philosophi irati contra seruum suum vindictam de te sumerunt nisi iratus essem.

Defectum secundi, habent elati qui nimis de seipsis parum de proximis, etc. Sicut superius dicitur ex hoc quoque ingrati ad alios redduntur. Vnde Seneca libro *De beneficiis*, ingratus est, qui se negat beneficium accepisse. Et qui dissimulat, et qui non reddit vicem, et qui oblitus est beneficium. Tales non videntes propriam iniquitatem aliis imponunt magnam impietatem. Tales habent oculos prominentes. Ideo sunt debilis visus secundum Philosophum, 19, *De animalibus*. Hii dum aliena nimis attendunt, propria paruipendunt.

Defectum tercii, habent qui preponderant secularia spiritualibus. Hii sunt velut noctiluce quia *filii huius seculi prudentiores filiis lucis sunt*, [Luc. 16:8].

Item, quatuor sunt que debet frequenter videre: feditatem iniquitatem, iniquitatis proprie calamitatem, aliene miserie acerbitatem, perpetue remuneracionem vite beate, ut sic sit animal vndique occultatum, Apo. 4[:6]: *Animalia plena oculis.*

¶ Debet ergo homo anteriori oculo videre culpam propriam, posteriori miseriam alienam, sinister oculo suplicia, dexter premia. In huius rei signum dictum est Moyse, Deut. 32[:49]: *Ascende in montem* *Abarim*, et oculi tuis circumspice ad orientem, et occidentem, ad australem, et aquilonem. Per orientem eterna premia que semper oriuntur et renouantur intelliguntur. Per occidentem pena perpetua in qua occidit leticia. Per austrum feruor peccati. Per aquilonem miseria proximi intelligitur.

Primo, ergo videatur propria culpa, Jer. 3[:2] peccatori dicitur, *Leva oculos in directum, et vide ubi* *non prostrata sis*. Viator videns viam immundam, periculosam, distortam reuertitur. Talis est via peccatorum quia immunda propter lutum luxurie, periculosa propter femitem auaritie, distorta propter deuiationem superbie. Ideo salubrie foret a tali declinare, Jer. 2[:19]: *Scito*, quia per preteritorum recordacionem, *et vide*, per presencium consideracionem, *quia malum*, est propter gratuitorum spoliacioni, *et amarum*, propter consciencie lesionem, *reliquisse te Dominum*, qui te creauit cum non esses diuinum, qui te possedit cum iam eras tuum, qui te redemit. Cum perieras ergo videatur culpa ad detestandum non ad delectandum, sicut figuratur in vxore Loth, Gen. 19[:26]. Ideo dicit Augustinus, in persona Dei, homo, si videres te, et tibi displiceres, et mihi placares. Nunc aut quia te non vides tibi places, et michi diplices. Sed veniet tempus in quo mihi et tibi displicebis. Mihi cum judicabis tibi cum ardebis. Nunc autem peccatores non vident periculum quia ceci sunt, 4 Reg. 6[:18]: *Percute gentem* istam.

Secundo, videndum est proximorum miseria, Eccli. 4[:1]: *Oculos tuos ne transvertas a paupere*. Sed sicut oculus existens in luce non videt eum qui est in tenebris, sic nec diues qui est in luce prosperitatis. Vnde et pincerna Pharaonis quam diu erat in tenebris carceris bene nouit Joseph afflictum, sed egressus ad lucem prosperitatis, non agnouit eum, Gen. 40[:23]. Versus: Nam venter plenus nescit quid sentit egenus.

Item, externus in lumine si subito attendit ad eum qui est in tenebris non statim agnoscit eum. Sic qui sunt in prosperitate non statim afflictos agnoscunt, nisi se coaptauerunt per compassionem. In huius rei figuram Moyses non potuit videre visionem mirabilem nisi solueret calciamentum. Rubus ardens et non comburens est pauper afflictus quem non videt diues stipatus /f. 119vb/ diuiciis et deliciis. Sed audi hominem compassiuum. Qui non debet ad me confluebant histriones, adulatores, venatores, fabulatores. Non dicit simias catulos nutriui, sed [Job 29:15-16; 31:17] dicit, *Oculos fui ceco, pes claudo, pater eram pauperum*, etc., vsque *non comedit solus.*

Item, tiranus imperator non facit oculum vidue expectare quin retardito exercitu statim faceret illi iustitiam.

Tercio, videnda est jehennalis pena, Jer. 13[:20]: *Levate oculos vestros et videte, qui* venerunt *ab aquilone*. Per aquilonem que est regio intemperata et a sole elongata intelligitur infernalis pena in qua est miseria tristicie et carencia visionis diuine. Hoc pensabat Hieronimus, cum diceret considero Job sedentem in sterquilinio, Johannem esurientem in heremo, Paulum occisum gladio, Petrum suspensum patibulo, tunc cogito quid in futuro Deus reprobis faciet qui in presenti sic affligit quos amat. Videmus quod quando digitus est adustus, applicatur ad maiorem ignem ut minor calor extrahatur per maiorem, Eccli. 7[:40]: *Memorare novissima tua, et in æternum non [peccabis]*. Vnde Bernardus, vigilas times labores et ieiunia, sed hec leuia sunt flammas perpetuas meditanti. Narrat Beda, *De gestis Anglorum*, quod tempore Constantini minoris decessit quidam paterfamilias, et inspectis per orationem beate Virginis vite redonatus est. Qui statim erogatis facultatibus in vsus pauperum, magnam egit penitenciam a Deo. Ut tempore hiemali poneret se in aquis frigidis et cum super hoc, interrogaretur. Sinite me, inquit, nam grauiora vidi.

¶ Quarto, videnda est remuneracio sempiterna de Moyse, dicitur Heb. 11[:26] quod *Aspiciebat in remunerationem*, etc. Ideo dicitur Ysai. 33[:20]: *Oculi tui videbunt Jerusalem*. De qua dicit Bernardus, o ciuitas celestis, mansio totum, continens quod delectat. Cuius incole quieti, populus sine murmure. Quam gloriosa dicta sunt de te, ciuitas Dei. Que ergo nos agit vesania, sitire absinthium, hius mundi sequi naufragium, impie tiranndis ferre dominium, et non magis aspirare ad sanctorum splendorem, etc. Quod docet erecta hominis statura, secundum illud Ovidii: pronaque cum spectant animalia singula terram, etc. In *Vitis patrum*, legitur de Arsenio, dum moreretur, hoc vltimum protulit edificionis verbum, ibi ubi quod exponens, quidam senex astans et ibi nostra fixa sint corda, ubi vera sunt gaudia. Ad hanc visionem continendam hortatur. Hieronimus, *Virginem Eustochium* Epistola 82, egredere paulisper de carcere, presentis labore, etc.

¶ Item, nota quod tria alliciunt ad videndum: societas, nouitas, vtilitas. Homo enim debet videre delictum emisse iustitie ut pudeat eum dimisisse rectitudinem, Jer. 2[:19]: *Vide quia malum et amarum* sit *te reliquisse Deum*. Malum propter defectum comoditatis, amarum propter admixtionem anxietatis.

Secundo, debet videre reatum commisisse nequicie, ut doleat se incurrisse curuitatem, Jer. 2[:23]: *Vide vias tuas in convalle; [scito] quid feceris*.

¶ Tercio, donum infuse gratie ut gaudeat se recepisse spiritualem fortitudinem, Psal. [68:31, 33]: *Laudabo nomen Dei cum cantico*, et sequitur, *Videant pauperes, et lætentur*.

Quarto, debet videre iudicium iehennalis flamme, ut timeat incidere in profundam voraginem, Ysai. 51[:6, 8]: *Levate in cælum oculos vestros, et videte deorsum* in *terra*, *sicut* corrumpit *tinea* vestis.

¶ Item, homo debet videre tria que sunt supra nos, que sunt infra nos, que sunt circa nos. Supra nos est ciuitas supernalis. Infra nos calamitas iehennalis. Circa nos vanitas mundialis. Ergo videamus primam ut eam diligamus. Secundam ut eam timeamus. Terciam eam contempnamus.

¶ Ad primum inuitat, Ysai. 49[:18]: *Leva in* celum *oculos tuos et vide*. De secundo, Psal. 51[:8]: *Videbunt justi, et timebunt*. De tercio, Ysai. 49[:18]: *Leva in circuitu oculos tuos, et vide.* Et sicut aliquis amicum suum videre desiderans, non quietaretur si ipsum videret in speculo[[2]](#endnote-2) nisi ipsum videret in seipso. Sic anima in presenti Deum videndo in euigilante non saciatur, Eccle. 1[:8]: *Non saturatur oculus visu*. Sed in futuro visione satiabili implebitur, Psal. [16:15]: *Satiabor cum apparuerit gloria tua*. /f. 120ra/

1. objectum ] *corr*. Organum F.128. [↑](#endnote-ref-1)
2. speculo ] add. nisi ipsum videret in speculo F.128. [↑](#endnote-ref-2)